እጅ በማውጣት ብቻ የሚፀድቅ አዋጅ የለም-አቶ አስመላሽ ወ/ስላሴ
በህዝብ ተወካዮች ምክር ቤት የሚፀድቁ አዋጆች ጠንካራ ክርክርና ውይይት ተደርጎባቸው እንጂ እጅ በማውጣት ብቻ የሚፀድቁ አለመሆናቸውን የመንግስት ዋና ተጠሪ ሚኒስትር ገለፁ፡፡የምክር ቤቱ ሁሉም ወንበሮች በገዥው ፓርቲና በአጋር ድርጅቶች አባላት መያዛቸውን ተከትሎ‹‹ አዋጆች ጠንካራ ክርክር ሳይደረግባቸው እጅ በማውጣት ብቻ ይፀድቃሉ›› በሚል ለሚሰነዘረው ትችት ሚኒስትሩ አቶ አስመላሽ ወልደ ስላሤ እውነታው ከትችቱ በተቃራኒ መሆኑን ነው ለዋልታ የገለጹት፡፡የአሁን ምክር ቤት ከቀደምቶቹ በተሻለ ሞቅ ያለና ጠንካራ ክርክር የቀረበበት እንደነበር አቶ አስመለሻ ጠቁመዋል፡፡አዋጆች በረቂቅ ደረጃም እያሉ ክርክርና ውይይት ተደርጎባቸው ማሻሻያዎች ቀርቦባቸው እንደሚፀድቁ አስገንዝበዋል፡፡የምክር ቤቱ አባላት የገዥውና የአጋር ድርጅቶች አባላት ቢሆኑም በሶስት ጉዳዮች ላይ በድምፀ ተዓቅቦ ልዩነታቸውን ያስቀመጡ አባላት መኖራቸውን ለአብነት ጠቅሰዋል፡፡ከዚህም በተጨማሪ አዋጆች ከመፅደቃቸው በፊት ህዝባዊና አገራዊ ፋይዳቸውን በአግባቡ ለመፈተሸ በሚረዳ መልኩ ጊዜ ተወስዶ በአባላቱ በስፋት እንደሚታዩ ነው ሚኒስትሩ ያስረዱት፡፡የገቢ ግብር፣የታክስ ግብርና የዋና ኦዲተር ማቋቋሚያ ማሻሻያ አዋጆች ጊዜ ተወስዶ በደንብ ታይተው ምክር ቤቱ ከተዘጋ በኋላ በአስቸኳይ ስብሰባ እንዲፀድቁ መደረጋቸውን በአስረጅነት አቅርበዋል-ሚኒስትሩ፡፡በተጠናቀቀው በጀት ዓመት የፀደቁት 64 አዋጆችም ሰፊ ውይይትና ክርክር ተደርጎባቸው፤ህዝባዊና አገራዊ ፋይዳቸው በጥልቀት ታይቶ የፀደቁ መሆናቸውን አቶ አስመላሽ ተናግረዋል፡፡ በሥራ አስፈጻሚው ያልታዩ ችግሮችን ጎልጉሎ የማውጣትና የመተቸት ጠንካራ ሥራ በስፋት መከናወኑንም ነው የገለፁት፡፡ምክር ቤቱም ብዙ ተቃዋሚ ፓርቲዎች ከነበሩበት ጊዜ የተሻለ ሞቅ ያለና ውጤታማ ሥራ የተከናወነበት መሆኑን አቶ አስመላሽ ገልፀዋል፡፡‹‹1/3ኛ የሚሆኑት የምክር ቤት ወንበሮች በተቃዋሚዎች ተይዘው ከነበሩበት ሶስተኛው የህዝብ ተወካዮች ምክር ቤት ይልቅ፣ የዘንድሮው ምክር ቤት የተሻለ ነው፡፡›› በማለት ራሳቸውን በምስክርነት በመጥቀስ ተናግረዋል፡፡የህብረተሰቡን ተሳትፎ ለማሳደግ የተጀመሩ ጥረቶችን በቀጣይ አጠናክሮ የመቀጠል አቅጣጫ መቀመጡን አስረድተዋል፡፡አምስተኛው የህዝብ ተወካዮች ምክር ቤት አንደኛ ዓመት የሥራ ዘመኑን ሰኔ 30 ቀን 2008 ዓ.ም አጠናቆ ለዕረፍት መበተኑ ይታወቃል፡፡ 